Vold på valgdagen i Burundi
Natt til tirsdag ble minst to personer, en politimann og en sivil, drept i en rekke voldsepisoder i Burundis hovedstad Bujumbara. Både eksplosjoner og skyting kunne høres da valglokalene åpnet klokken 06:00 (lokal tid) i dag for det som er et svært omstridt presidentvalg. Det er ikke klart hvem som sto bak nattens voldshandlinger. President Pierre Nkurunzizas kommunikasjonsrådgiver Willy Nyamwite fordømmer angrepene som «terrorhandlinger» med mål om å «skremme velgere» fra å stemme. Det ventes at Nkurunziza blir gjenvalgt til en tredje presidentperiode med klar margin, til tross for at opposisjonens høylytte protester om at kandidaturet strider med grunnloven. Det internasjonale samfunnet har bedt burundiske myndigheter om å utsette valget, som ikke oppfyller nødvendige kriterier for å være et fritt og demokratisk valg. Den Afrikanske Union (AU), hvor Burundi er medlem, for første gang valgt å la være å sende valgobservatører til et medlemsland. Beslutningen er et tydelig signal til burundiske myndigheter om at AU ikke støtter valget. Rundt 3,8 millioner innbyggere i det lille østafrikanske landet har stemmerett ved valget. Ingen av de andre syv opposisjonskandidatene står frem som reelle utfordrere til presidenten. Hele fire av opposisjonslederne boikotter valget, inkludert hovedopposisjonsleder Agathon Rwasa. I tre måneder har det pågått protester mot regjeringen. I mai forsøkte opprørere i hæren å velte presidenten i et mislykket kuppforsøk. Siden den gang har volden fortsatt, og man regner med at over 100.000 mennesker er på flukt som følge av volden.
To personer drept i Burundis hovedstad i natt.